Ir-Russja, b'mod partikolari s-sitwazzjoni tal-attivisti ambjentali u talpriġunieri politiċi Ukreni Riżoluzzjoni tal-Parlament Ewropew tat-18 ta' Lulju 2019 dwar ir-Russja, b'mod partikolari s-sitwazzjoni tal-attivisti ambjentali u tal-priġunieri politiċi Ukreni (2019/2734(RSP)) Il-Parlament Ewropew, – wara li kkunsidra r-riżoluzzjonijiet preċedenti tiegħu dwar ir-Russja u dwar is-sitwazzjoni fil-Krimea, b'mod partikolari dik tal-11 ta' Ġunju 2015 dwar is-sitwazzjoni militari strateġika fil-Baċir tal-Baħar l-Iswed wara l-annessjoni illegali tal-Krimea mir-Russja, dik tal-10 ta' Settembru 2015 dwar ir-Russja, b'mod partikolari l-każijiet ta' Eston Kohver, Oleg Sentsov u Olexandr Kolchenko, dik tal-4 ta' Frar 2016 dwar is-sitwazzjoni tad-drittijiet tal-bniedem fil-Krimea, b'mod partikolari tat-Tartari tal-Krimea, dik tat-12 ta' Mejju 2016 dwar it-Tartari tal-Krimea; dik tas-16 ta' Marzu 2017 dwar il-priġunieri Ukreni fir-Russja u s-sitwazzjoni fil-Krimea, dik tal-5 ta' Ottubru 2017 dwar il-każijiet tal-mexxejja tat-Tatari tal-Krimea, Akhtem Chiygoz u Ilmi Umerov, u tal-ġurnalista Mykola Semena, dik tat-8 ta' Frar 2018 dwar ir-Russja, il-każ ta' Oyub Titiev u ċ-Ċentru għad-Drittijiet tal-Bniedem Memorial, dik tal-14 ta' Ġunju 2018 dwar ir-Russja, b'mod partikolari l-każ tal-priġunier politiku Oleg Sentsov, dik tal-25 ta' Ottubru 2018 dwar is-sitwazzjoni fil-Baħar ta' Azov, dik tal-14 ta' Frar 2019 dwar is-sitwazzjoni fiċ-Ċeċenja u l-każ ta' Oyub Titiev, dik tat-12 ta' Diċembru 2018 dwar l-implimentazzjoni tal-Ftehim ta' Assoċjazzjoni tal-UE mal-Ukrajna u dik tat-12 ta' Marzu 2019 dwar l-istat tar-relazzjonijiet politiċi UE-Russja, – wara li kkunsidra d-dikjarazzjoni tal-Kelliem tas-Servizz Ewropew għall-Azzjoni Esterna tal-25 ta' Mejju 2018 dwar il-każijiet ta' diversi detenuti fil-Krimea u f'Sevastopol, illegalment annessi, jew mit-tali reġjuni, dik tal-10 ta' Jannar 2019 dwar il-każijiet ta' ċittadini Ukreni detenuti illegalment, dik tas-17 ta' Jannar 2019 dwar id-detenzjoni illegali kontinwa ta' membri tal-militar Ukreni mir-Russja, dik tal-22 ta' Marzu 2019 dwar il-kundanna ta' Pavlo Hryb u dik tas-17 ta' April 2019 dwar id-detenzjoni illegali estiża ta' membri tal-militar Ukreni, – wara li kkunsidra r-riżoluzzjoni tal-Assemblea Parlamentari tal-Kunsill tal-Ewropa (PACE) tat-28 ta' Ġunju 2018 dwar ċittadini Ukreni detenuti mill-Federazzjoni Russa bħala priġunieri politiċi, – wara li kkunsidra r-riżoluzzjoni tal-PACE tal-24 ta' Jannar 2019 dwar l-eskalazzjoni tat-tensjonijiet madwar il-Baħar ta' Azov u l-Istrett ta' Kerch u t-theddid għas-sigurtà Ewropea, – wara li kkunsidra r-riżoluzzjoni tal-PACE tal-25 ta' Ġunju 2019 dwar it-tisħiħ tal-proċess tat-teħid ta' deċiżjonijiet tal-Assemblea Parlamentari dwar il-kredenzjali u l-votazzjoni, – wara li kkunsidra l-ordni tat-Tribunal Internazzjonali għal-Liġi tal-Baħar (ITLOS) tal-25 ta' Mejju 2019 fil-Kawża Nru 26 dwar id-detenzjoni ta' tliet bastimenti navali Ukreni, – wara li kkunsidra l-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali, – wara li kkunsidra l-Kostituzzjoni tal-Federazzjoni Russa, b'mod partikolari l-Kapitolu 2 dwar id-drittijiet u l-libertajiet tal-bniedem u ċ-ċittadin, – wara li kkunsidra r-riżoluzzjoni 68/262 tal-Assemblea Ġenerali tan-NU tas-27 ta' Marzu 2014 dwar l-integrità territorjali tal-Ukrajna u r-riżoluzzjoni 71/205 tal-Assemblea Ġenerali tan-NU tad-19 ta' Diċembru 2016 dwar is-sitwazzjoni tad-drittijiet tal-bniedem fir-Repubblika Awtonoma tal-Krimea u fil-belt ta' Sevastopol (l-Ukrajna), – wara li kkunsidra l-Konvenzjoni Ewropea dwar id-Drittijiet tal-Bniedem u l-Protokoll għaliha, il-Patt Internazzjonali dwar id-Drittijiet Ekonomiċi, Soċjali u Kulturali, il-Patt Internazzjonali dwar id-Drittijiet Ċivili u Politiċi u d-Dikjarazzjoni tan-NU dwar id-Drittijiet tal-Popli Indiġeni, – wara li kkunsidra l-Artikolu 5 tad-Dikjarazzjoni Universali tad-Drittijiet tal-Bniedem (UDHR), li l-Federazzjoni Russa hija parti għaliha, u l-Artikolu 7 tal-Patt Internazzjonali dwar id-Drittijiet Ċivili u Politiċi, li t-tnejn li huma jipprevedu li ħadd ma għandu jkun soġġett għal tortura jew għal trattament jew pieni krudili, inumani jew degradanti, l-Artikolu 9 tal-UDHR li jipprevedi li ħadd ma għandu jkun soġġett għal arrest, detenzjoni jew eżilju arbitrarji, u l-Artikoli 19 u 20 tal-UDHR li jipprevedu rispettivament il-libertà ta' opinjoni u ta' espressjoni u l-libertà ta' għaqda paċifika u ta' assoċjazzjoni, – wara li kkunsidra r-rapport tal-Kummissjoni ta' Venezja tat-18 ta' Marzu 2019 dwar il-finanzjament tal-assoċjazzjonijiet, – wara li kkunsidra l-opinjoni tal-Kummissjoni ta' Venezja tat-13 ta' Ġunju 2016 dwar il-Liġi Federali Russa Nru 129-FZ (liġi federali dwar attivitajiet mhux mixtieqa ta' organizzazzjonijiet mhux governattivi barranin u internazzjonali), – wara li kkunsidra l-Konvenzjoni ta' Ġinevra tat-12 ta' Awwissu 1949 dwar il-Protezzjoni ta' Persuni Ċivili fi Żmien ta' Gwerra, A. billi l-Federazzjoni Russa, li hija marbuta bl-obbligu tad-Dikjarazzjoni Universali tad-Drittijiet tal-Bniedem u tal-Konvenzjoni Ewropea dwar id-Drittijiet tal-Bniedem, u bħala membru sħiħ tal-Kunsill tal-Ewropa u tal-Organizzazzjoni għas-Sigurtà u l-Kooperazzjoni fl-Ewropa, ikkommettiet ruħha li tosserva l-prinċipji tad-demokrazija, l-istat tad-dritt u r-rispett tal-libertajiet fundamentali u d-drittijiet tal-bniedem; B. billi l-Unjoni Ewropea ma tirrikonoxxix l-infurzar tal-leġiżlazzjoni Russa fil-Krimea u f'Sevastopol u tistenna li ċ-ċittadini Ukreni kollha detenuti illegalment fil-peniżola tal-Krimea u fir-Russja jinħelsu minnufih; C. billi l-UE tkompli tappoġġja bis-sħiħ is-sovranità u l-integrità territorjali tal-Ukrajna fi ħdan il-fruntieri tagħha rikonoxxuti internazzjonalment u ttenni l-ogħla importanza tal-politika tan-nonrikonoxximent tal-annessjoni illegali tal-Krimea u ta' Sevastopol; D. billi l-awtoritajiet u l-mexxejja politiċi Russi qed ikomplu jħaddnu r-reġim repressiv u awtoritarju tagħhom fil-konfront taċ-ċittadini tagħhom stess, tas-soċjetà ċivili, tal-oppożizzjoni politika u tal-ħaddiema tal-midja; billi ċ-ċaqliq tar-Russja lejn tmexxija awtoritarja kellu impatt negattiv fuq ir-relazzjonijiet bejn l-UE u r-Russja u fuq l-istabbiltà fl-Ewropa u fid-dinja; billi tali repressjoni tieħu wkoll il-forma tal-iskwalifika ta' kandidati tal-oppożizzjoni mill-elezzjonijiet, bħalma qed jiġri fil-preżent fil-każ tal-kandidati muniċipali, bħal Ilya Yashin, Lyubov Sobol u Ivan Zhdanov, għall-elezzjonijiet ta' Moska; E. billi "l-liġi dwar l-organizzazzjonijiet mhux mixtieqa" tal-2015 tat is-setgħa lill-Prosekutur Ġenerali tar-Russja jipprojbixxi organizzazzjonijiet barranin u internazzjonali meqjusa bħala "mhux mixtieqa" mingħajr ebda proċediment ġudizzjarju; billi din il-liġi qed tintuża dejjem aktar biex tippenalizza lill-organizzazzjonijiet mhux governattivi Russi u lill-attivisti Russi tas-soċjetà ċivili; F. billi, f'diversi każijiet, saru rapporti ta' użu tat-tortura u ta' trattament krudili u degradanti; billi dawn l-allegazzjonijiet sal-lum għadhom ma ġewx investigati b'mod adegwat; billi t-tortura ntużat biex jinkisbu stqarrijiet u evidenza falza ta' ħtija; billi avukati mill-Krimea li jipprovdu assistenza legali lill-vittmi, difensuri tad-drittijiet tal-bniedem li jirrappurtaw każijiet ta' għajbien furzat politikament motivat fil-Krimea u ġurnalisti li jirrappurtaw dwar is-sitwazzjoni tat-Tatari tal-Krimea sfaw ukoll fil-mira; G. billi ħafna priġunieri u detenuti ffaċċjaw kundizzjonijiet ħorox u inumani fil-ħabsijiet, b'mod li kkawżalhom dannu fiżiku u riskji psikoloġiċi għal saħħithom; billi l-priġunieri għandhom bżonn urġenti li jingħataw attenzjoni u trattament ta' natura medika; H. billi, fil-25 ta' Novembru 2018, 24 baħri Ukren u t-tliet bastimenti tagħhom ġew maħtufa qrib l-Istrett ta' Kerch mill-Federazzjoni Russa bl-użu tal-forza militari; billi dawn il-membri tal-militar Ukreni ilhom detenuti illegalment mill-25 ta' Novembru 2018; I. billi l-forzi separatisti appoġġjati mir-Russja qed iżommu mill-anqas 130 priġunier Ukren fir-reġjun ta' Donbas, inkluż mhux anqas minn 25 suldat; J. billi fid-digriet tiegħu tal-25 ta' Mejju 2019, ITLOS iddeċieda, bi 19-il vot favur u vot wieħed kontra, li l-Federazzjoni Russa għandha teħles minnufih il-bastimenti navali Ukreni Berdyansk, Nikopol u Yani Kapu u tirritornahom taħt il-kustodja tal-Ukrajna, kif ukoll teħles minnufih l-24 membru tal-militar Ukren li jinsabu detenuti u tippermettilhom imorru lura lejn l-Ukrajna, u li ż-żewġ partijiet għandhom jastjenu milli jieħdu kwalunkwe azzjoni li tista' taggrava jew testendi t-tilwima; K. billi, bħala reazzjoni għall-eskalazzjoni fl-Istrett ta' Kerch u fil-Baħar ta' Azov, inkluża d-detenzjoni illegali ta' 24 membru tal-militar Ukren, fil-15 ta' Marzu 2019 l-Unjoni Ewropea żiedet tmien uffiċjali Russi mal-lista tagħha ta' persuni u entitajiet soġġetti għal miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna; L. billi, skont ir-rapport tal-OHCHR tal-25 ta' Ġunju 2019, fis-27 ta' Marzu 2019 ir-Russja wettqet 26 tfittxija fid-djar u sussegwentement arrestat 24 persuna, li l-biċċa l-kbira minnhom huma attivisti Tatari tal-Krimea u li issa qed jiffaċċjaw pieni ta' priġunerija illegali sa 20 sena; billi mill-anqas 37 ċittadin Ukren ġew arrestati illegalment mir-Russja fil-Krimea okkupata illegalment fl-ewwel sitt xhur tal-2019; billi kważi kollha huma rappreżentanti tal-poplu indiġenu tat-Tatari tal-Krimea; M. billi, sa mill-bidu ta' Ġunju 2018, aktar minn 70 ċittadin Ukren ġew detenuti għal raġunijiet politiċi f'reġjuni differenti tal-Federazzjoni Russa u fil-Krimea okkupata; billi, skont l-istimi taċ-Ċentru għad-Drittijiet tal-Bniedem Memorial, sa minn Marzu 2019, 297 persuna bħalissa qed jinżammu bħala priġunieri politiċi fir-Russja, meta erba' snin ilu l-għadd tagħhom kien ta' 50, inkluż ir-reġista Oleg Sentsov, rebbieħ tal-Premju Sakharov għal-Libertà tal-Ħsieb 2018; N. billi, f'Diċembru 2017, Andrey Rudomakha, kap tal-NGO Environmental Watch for the North Caucausus (Osservatorju Ambjentali għall-Kawkasu tat-Tramuntana) u l-kollegi tiegħu Victor Chirikov, Aleksandr Savelyev u Vera Kholodnaya ġew attakkati brutalment minn irġiel mgħammda, u wara dan is-Sur Rudomakha ġie djanjostikat b'konkussjoni ċerebrali u bi ksur multiplu fil-wiċċ; billi, għalkemm l-awtoritajiet għandhom evidenza sostantiva għad-dispożizzjoni tagħhom, inklużi filmati b'CCTV u l-marki tas-swaba' tal-aggressuri, l-investigazzjoni ma tat l-ebda riżultat tanġibbli u t-trasgressuri u l-imħuħ li orkestraw l-attakk brutali għadhom igawdu l-impunità; billi, minflok, is-Sur Rudomakha bħalissa qed jiffaċċja investigazzjoni kriminali għad-"diffamazzjoni" ta' membru tad-Duma; O. billi, skont il-liġi Russa dwar "l-aġenti barranin", l-NGOs li jirċievu fondi barranin u li jkunu involuti f'xi "attività politika" jeħtiġilhom japplikaw biex ikunu inklużi f'lista speċjali tal-gvern għall-aġenti barranin, li jkunu soġġetti għal skrutinju addizzjonali u mill-qrib min-naħa tal-gvern, u għandhom l-obbligu li fil-pubblikazzjonijiet, fl-istqarrijiet għall-istampa u fir-rapporti kollha jiddikjaraw li dawn saru minn aġent barrani; P. billi waħda mill-aktar difensuri ambjentali antiki u prominenti fil-pajjiż, Alexandra Koroleva, kap tal-NGO Ekozaschita! (Ekodifiża!), ibbażata f'Kaliningrad, kellha taħrab mill-pajjiż u tfittex asil ġo pajjiż ieħor minħabba akkużi kriminali kontra tagħha talli naqset milli tħallas multi b'rabta mar-rifjut kontinwu tal-grupp li jirreġistra bħala "aġent barrani"; billi, jekk tinstab ħatja, hija tista' tiffaċċja piena ta' priġunerija sa sentejn; Q. billi Ekozaschita! hija waħda mid-49 NGO Russa li għandhom applikazzjonijiet pendenti quddiem il-Qorti Ewropea tad-Drittijiet tal-Bniedem (applikazzjoni Nru 9988/13), u targumenta li l-liġi dwar l-aġenti barranin tikser diversi normi tad-drittijiet tal-bniedem, inkluż dwar il-libertà ta' espressjoni u ta' assoċjazzjoni, konklużjoni approvata mill-Kummissarju tal-Kunsill tal-Ewropa għad-Drittijiet tal-Bniedem; R. billi, f'dawn l-aħħar xhur, infetħu mill-anqas żewġ kawżi kriminali kontra d-difensuri ambjentali Andrey Borovikov u Vyacheslav Yegorov għal ksur ripetut tal-leġiżlazzjoni dwar l-assembleji pubbliċi b'rabta ma' protesti ambjentali fir-reġjuni ta' Arkhangelsk u Moska; S. billi l-Unjoni Ewropea u l-Ukrajna, fid-dikjarazzjoni konġunta tagħhom wara s-summit l-aktar reċenti bejniethom fit-8 ta' Lulju 2019, appellaw għall-ħelsien immedjat taċ-ċittadini Ukreni kollha detenuti u miżmuma priġunieri b'mod illegali fil-peniżola tal-Krimea u fir-Russja, inklużi attivisti Tatari tal-Krimea; T. billi erba' priġunieri politiċi Ukreni – Oleg Sentsov, rebbieħ tal-Premju Sakharov għal-Libertà tal-Ħsieb 2018, Oleksandr Kolchenko, Oleksandr Shumkov u Volodymyr Balukh – għamlu strajk tal-ġuħ f'Ġunju 2018 bi protesta kontra d-detenzjoni kontinwa ta' priġunieri politiċi Ukreni min-naħa tar-Russja; U. billi l-PACE ppermettiet lid-delegazzjoni tal-Federazzjoni Russa terġa' lura fi ħdan il-Kunsill tal-Ewropa, l-organizzazzjoni ewlenija tal-Ewropa fil-qasam tad-drittijiet tal-bniedem, u fil-25 ta' Ġunju 2019 reġgħet tat id-dritt tal-vot lid-delegazzjoni tal-Federazzjoni Russa, filwaqt li insistiet li dan l-impenn imġedded kellu jkun akkumpanjat minn konformità mal-valuri u n-normi tiegħu; Jistieden lill-awtoritajiet Russi jeħilsu, mingħajr aktar dewmien u mingħajr kundizzjonijiet, liċ-ċittadini Ukreni kollha detenuti illegalment u arbitrarjament, kemm fir-Russja kif ukoll fit-territorji temporanjament okkupati tal-Ukrajna, u jipprovdu għar-ritorn sikur tagħhom, inklużi t-Tatari tal-Krimea, id-dimostranti paċifiċi tal-Pjazza l-Ħamra tal-10 ta' Lulju 2019 detenuti reċentement, iċ-ċittadini Ukreni detenuti fuq akkużi b'motivazzjoni politika u l-24 membru tal-ekwipaġġ tal-bastimenti navali Ukreni; Jistieden lill-awtoritajiet Russi biex immedjatament u mingħajr kundizzjonijiet itemmu kwalunkwe att ta' fastidju, fosthom fil-livell ġudizzjarju, kontra Alexandra Koroleva u Ekozaschita!, u kontra d-difensuri kollha tad-drittijiet tal-bniedem u l-attivisti ambjentali fil-pajjiż, u biex jippermettulhom iwettqu x-xogħol leġittimu tagħhom mingħajr ebda ndħil; Iħeġġeġ lill-awtoritajiet Russi jirtiraw l-hekk imsejħa liġi dwar "l-aġenti barranin" u jfittxu li jappoġġjaw u jimplimentaw bis-sħiħ ir-rakkomandazzjonijiet kollha tal-Kummissjoni ta' Venezja tal-Kunsill tal-Ewropa, f'konformità mal-obbligi internazzjonali tal-Russja f'dan ir-rigward; Jistieden lir-Russja tippubblika lista sħiħa tal-priġunieri miżmuma fit-territorji okkupati tal-Ukrajna f'Donbas u f'Luhansk u tiffaċilita l-kuntatt tagħhom mal-familji u l-avukati; Jikkundanna bil-qawwa l-ksur kontinwu tal-prinċipji u r-regoli fundamentali tad-dritt internazzjonali min-naħa tar-Russja, b'mod partikolari r-rifjut tagħha li tikkonforma mad-deċiżjonijiet ta' tribunali u qrati internazzjonali; iħeġġeġ lill-Federazzjoni Russa timplimenta d-deċiżjonijiet tal-Qorti Ewropea tad-Drittijiet tal-Bniedem dwar il-ksur tad-drittijiet tal-bniedem tal-persuni detenuti fil-peniżola tal-Krimea u fil-Federazzjoni Russa; Jenfasizza li l-qrati Russi, kemm dawk militari kif ukoll dawk ċivili, ma għandhomx il-kompetenza biex jiġġudikaw atti mwettqa barra mit-territorju rikonoxxut internazzjonalment tar-Russja, u jindika li l-proċedimenti ġudizzjarji f'każijiet bħal dawn ma jistgħux jitqiesu leġittimi; Jistieden lill-Federazzjoni Russa tiggarantixxi aċċess bla xkiel għat-territorji okkupati Ukreni tal-Krimea u Donbas għal organizzazzjonijiet intergovernattivi internazzjonali, b'mod partikolari l-Missjoni ta' Monitoraġġ tad-Drittijiet tal-Bniedem tan-NU, il-Missjoni ta' Valutazzjoni tad-Drittijiet tal-Bniedem fil-Krimea tal-OSKE, il-Kummissarju għad-Drittijiet tal-Bniedem tal-Kunsill tal-Ewropa, konvenzjonijiet u mekkaniżmi istituzzjonali oħra tal-Kunsill tal-Ewropa, u organizzazzjonijiet umanitarji internazzjonali, b'mod partikolari l-Kumitat Internazzjonali tas-Salib l-Aħmar; Jistieden lill-awtoritajiet Russi jiżguraw kooperazzjoni sħiħa mal-Proċeduri Speċjali tan-NU, fosthom billi jistiednu lir-Rapporteur Speċjali dwar id-drittijiet tal-bniedem u l-ambjent, lir-Rapporteur Speċjali dwar is-sitwazzjoni tad-difensuri tad-drittijiet tal-bniedem u lir-Rappreżentant Speċjali dwar id-drittijiet għal-libertà ta' assemblea paċifika u ta' assoċjazzjoni jżuru l-pajjiż, sabiex dawn ikunu jistgħu jirrappurtaw dwar is-sitwazzjoni tad-difensuri tal-ambjent u tad-drittijiet tal-bniedem; Jindika li d-difensuri tad-drittijiet tal-bniedem fil-Federazzjoni Russa, inklużi l-attivisti ambjentali, spiss huma soġġetti għal atti ta' fastidju, sorveljanza, attakki fiżiċi, theddidiet, rejds u tfittxijiet fl-uffiċċji u fid-djar tagħhom, kampanji ta' diffamazzjoni u malafama, fastidju ġudizzjarju, detenzjoni arbitrarja, u trattament ħażin, kif ukoll ksur tad-drittijiet għal-libertà ta' espressjoni, ta' assoċjazzjoni u ta' għaqda; Jipproponi li l-Unjoni Ewropea tikkunsidra li tintroduċi monitoraġġ permanenti tal-proċessi ġudizzjarji tal-vittmi ta' persekuzzjoni politika fil-Federazzjoni Russa u fil-Krimea okkupata, u jistieden lid-delegazzjoni tal-UE għar-Russja u lill-ambaxxati tal-Istati Membri jkomplu jissorveljaw u jattendu l-proċessi ġudizzjarji tal-attivisti tad-drittijiet tal-bniedem u tal-priġunieri politiċi Ukreni, u jorganizzaw missjonijiet li jinvolvu tobba indipendenti għaċ-ċittadini Ukreni detenuti għal raġunijiet politiċi fil-Federazzjoni Russa u l-Krimea okkupata, sabiex jissorveljaw il-kundizzjonijiet ta' detenzjoni tagħhom u l-istat ta' saħħithom; Iħeġġeġ lill-awtoritajiet Russi fil-livelli kollha jirrikonoxxu r-rwol kruċjali tad-difensuri ambjentali fil-ħarsien tal-ambjent u fl-iżgurar tar-rispett tad-drittijiet ambjentali u jikkundannaw pubblikament kull attakk, intimidazzjoni, fastidju u kriminalizzazzjoni tad-difensuri ambjentali; Iħeġġeġ lill-awtoritajiet Russi ma jkomplux irażżnu l-attivitajiet paċifiċi u leġittimi tal-organizzazzjonijiet ambjentali permezz tal-fabbrikazzjoni ta' kawżi kriminali kontra attivisti ambjentali lokali, l-arrest tal-parteċipanti fi protesti lokali paċifiċi u l-impożizzjoni ta' multi sproporzjonatament kbar fuqhom; Jistieden lill-awtoritajiet Russi jieħdu l-passi legali xierqa u jużaw l-għodod legali kollha disponibbli biex jipprevjenu u jwaqqfu l-attakki kontra l-attivisti ambjentali; iħeġġeġ lill-awtoritajiet Russi jiżguraw li ssir investigazzjoni effettiva u li l-persuni kkonċernati jħallsu ta' għemilhom fil-każ ta' Andrey Rudomakha u każijiet oħra ta' attakki kontra d-difensuri ambjentali; Jistieden lir-Rappreżentant Speċjali tal-Unjoni Ewropea għad-Drittijiet tal-Bniedem, id-delegazzjoni tal-UE għar-Russja u l-ambaxxati tal-Istati Membri tal-UE jagħtu attenzjoni kontinwa lis-sitwazzjoni tad-difensuri ambjentali; jistieden lill-UE u lill-Istati Membri tagħha jieħdu passi addizzjonali biex jappoġġjaw id-difensuri tal-ambjent u tad-drittijiet tal-bniedem Russi; Jesprimi t-tħassib tiegħu dwar rapporti dwar il-kundizzjonijiet tad-detenzjoni, inklużi allegazzjonijiet ta' tortura u trattament ħażin u ċ-ċaħda ta' aċċess għal kura tas-saħħa essenzjali, u għalhekk itenni t-talba tiegħu lill-awtoritajiet Russi biex jiżguraw rispett sħiħ tad-drittijiet tal-persuni kollha detenuti, biex jiżguraw li l-priġunieri kollha jirċievu attenzjoni u trattament mediċi xierqa, u biex jirrispettaw l-etika medika, fosthom li ma jimponu ebda trattament mhux mixtieq jew tmigħ sfurzat fil-każ ta' strajks tal-ġuħ li jistgħu jammontaw għal tortura u trattament ħażin ieħor; Jilqa' b'sodisfazzjon id-deċiżjoni tal-Kunsill li jipprolunga l-miżuri restrittivi; itenni l-konvinzjoni qawwija tiegħu li s-sanzjonijiet tal-UE ma għandhomx jitneħħew sakemm ir-Russja tikkonforma mal-obbligi internazzjonali tagħha, fosthom li tirrispetta l-ftehimiet ta' Minsk; jistieden lill-Istati Membri tal-UE jibqgħu sodi u magħquda fl-impenn tagħhom fir-rigward tas-sanzjonijiet maqbula kontra r-Russja u jikkunsidraw miżuri mmirati kontra l-individwi responsabbli għad-detenzjoni u l-proċess ġudizzjarju tal-priġunieri politiċi; jistieden lill-komunità internazzjonali tintensifika l-pressjoni biex tiżgura l-ħelsien tal-priġunieri politiċi kollha detenuti fit-territorju okkupat mir-Russja; Jistieden lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà li għad irid jinħatar biex isawwar strateġija komprensiva ġdida għar-relazzjonijiet bejn l-UE u r-Russja, immirata lejn it-tisħiħ tal-paċi u l-istabbiltà; jissottolinja li d-djalogu meħtieġ għandu jkun ibbażat fuq prinċipji sodi, fosthom ir-rispett tad-dritt internazzjonali u l-integrità territorjali tal-ġirien tar-Russja, filwaqt li fl-istess ħin isaħħaħ il-kuntatti bejn il-persuni maċ-ċittadini tar-Russja; jissottolinja li s-sanzjonijiet kontra r-Russja jistgħu jitneħħew biss meta l-pajjiż jirrispetta għalkollox l-obbligi tiegħu; jenfasizza, madankollu, li l-UE għandha wkoll tkun lesta, jekk ikun meħtieġ, li tadotta aktar sanzjonijiet, inklużi sanzjonijiet personali mmirati, u li tillimita l-aċċess għall-finanzi u t-teknoloġija jekk ir-Russja tkompli tikser id-dritt internazzjonali; Itenni l-appoġġ tiegħu favur sistema ta' sanzjonijiet tal-Unjoni Ewropea f'każ ta' ksur tad-drittijiet tal-bniedem, l-hekk imsejjaħ Liġi Magnitsky, li għandha tissanzjona lill-awturi ta' ksur gravi tad-drittijiet tal-bniedem, u jistieden lill-Kunsill ikompli x-xogħol tiegħu fuq din il-kwistjoni mingħajr dewmien; jenfasizza li l-awturi ta' abbużi tad-drittijiet tal-bniedem ma għandhomx jingħataw viżi tal-UE, u lanqas ma għandhom jitħallew iżommu assi fl-Istati Membri; Itenni l-kundanna qawwija tiegħu għall-att ta' aggressjoni mwettaq mill-Federazzjoni Russa kontra l-Ukrajna fil-25 ta' Novembru 2018 ħdejn l-Istrett ta' Kerch, lil hinn mix-xatt tal-Krimea okkupata illegalment; jissottolinja li l-ITLOS ordna lir-Russja teħles lill-bastimenti u lill-membri tal-militar minnufih u mingħajr kundizzjonijiet; jenfasizza li n-nuqqas ta' implimentazzjoni tal-ordni tal-ITLOS jikkostitwixxi ksur gravi ieħor tal-obbligi internazzjonali; iqis li "l-kundizzjonijiet" tar-Russja għall-ħelsien tal-bastimenti u tal-membri tal-militar, li huma deskritti fin-nota tagħha lill-Ukrajna tal-25 ta' Ġunju 2019, jikkostitwixxu kontravenzjoni tal-ordni u possibilment jiksruha saħansitra aktar billi jaggravaw jew jestendu t-tilwima; Jistieden lir-Rappreżentant Speċjali tal-Unjoni Ewropea għad-Drittijiet tal-Bniedem jħares b'attenzjoni kontinwa lejn is-sitwazzjoni tad-drittijiet tal-bniedem fil-peniżola tal-Krimea u fiż-żoni tal-Lvant tal-Ukrajna li mhumiex ikkontrollati mill-gvern; Jistieden lill-Federazzjoni Russa timplimenta għalkollox ir-riżoluzzjonijiet tal-Assemblea Ġenerali tan-NU tas-27 ta' Marzu 2014 dwar l-integrità territorjali tal-Ukrajna, tad-19 ta' Diċembru 2016 dwar is-sitwazzjoni tad-drittijiet tal-bniedem fir-Repubblika Awtonoma tal-Krimea u l-belt ta' Sevastopol (l-Ukrajna), tad-19 ta' Diċembru 2017 u tat-22 ta' Diċembru 2018, u l-ordni tal-Qorti Internazzjonali tal-Ġustizzja dwar miżuri proviżorji fil-kawża tal-Ukrajna vs ir-Russja rigward l-applikazzjoni tal-Konvenzjoni Internazzjonali dwar l-Eliminazzjoni tal-Forom Kollha ta' Diskriminazzjoni Razzjali; Ifakkar bi tħassib li ħafna mis-sentenzi tal-qrati Russi kontra priġunieri politiċi Ukreni għandhom x'jaqsmu mal-ispjunaġġ (fosthom fil-kawżi ta' Pavlo Hryb, Oleksiy Stogniy, Gleb Shabliy, Volodymyr Prysych, Volodymyr Dudka, Dmitry Shtyblikov, Yevlen Panov, Andriy Zakhtey, Valentyn Vygovskyi, Viktor Shur u Dmytro Dolgopolov), u dan ifakar fil-perjodu repressiv ta' bejn it-tletinijiet u nofs il-ħamsinijiet tas-seklu għoxrin, meta ħafna ċittadini ta' dik li dak iż-żmien kienet l-Unjoni Sovjetika kienu ġew detenuti u nstabu ħatja ta' dan; Jipprotesta kontra d-deċiżjoni maħruġa mill-Prosekutur Ġenerali tar-Russja, li tiddikjara li l-Kungress Dinji Ukren huwa theddida għas-sigurtà nazzjonali tar-Russja; Jistenna li d-deċiżjoni tal-PACE tal-25 ta' Ġunju 2019 se twassal għal titjib immedjat fir-rispett tad-drittijiet tal-bniedem u l-istandards tal-Kunsill tal-Ewropa fir-Russja, u b'mod partikolari fir-rigward tal-implimentazzjoni tad-deċiżjonijiet tal-Qorti Ewropea tad-Drittijiet tal-Bniedem; Jagħti istruzzjonijiet lill-President tiegħu biex jgħaddi din ir-riżoluzzjoni lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Kunsill, lill-Kummissjoni, lill-gvernijiet u lill-parlamenti tal-Istati Membri, lill-Kunsill tal-Ewropa, lill-Organizzazzjoni għas-Sigurtà u l-Kooperazzjoni fl-Ewropa, lill-President, lill-Gvern u lill-Parlament tal-Federazzjoni Russa, u lill-President, lill-Gvern u lill-Parlament tal-Ukrajna.
Extracted from TA-9-2019-0006_MT.docx